**Fra professionsorganisation til projektorganisering i Parasport Danmark: Springbrættet - Del din projektidé**

Parasport Danmark er en stor og kompleks organisation, der både skal servicere internt – bestyrelse, udvalg og idrætsgrene – og samarbejde med en lang række eksterne partnere som handicaporganisationer, idrætsforbund, kommuner, ministerier og sponsorer. Meget af vores tid går med drift og løsning af daglige opgaver, men vi ønsker i endnu højere grad at skabe udvikling og innovation.

Derfor bevæger vi os fra udelukkende at være en drift- og professionsorganisation til også at arbejde projektorienteret. Med projektorganisering kan vi bedre afsøge nye muligheder, udvikle vores indsatser og nå vores fælles mål: at give alle mennesker med et handicap eller særlige behov mulighed for at dyrke idræt og indgå i stærke fællesskaber.

**Hvad er Springbrættet: Del din projektidé?**

Et projekt starter ofte med en undren eller en idé: *”Hvorfor gør vi ikke…?”* eller *”Tænk, hvis vi kunne…?”* Når et sådant spørgsmål opstår, kan der nedsættes en projektgruppe, som undersøger mulighederne og finder løsninger.

Et projekt er midlertidigt, har et klart mål og afsluttes med en beslutning:

* Skal løsningen integreres i organisationen?
* Eller har vi lært, at problemet ikke kan løses i denne omgang?

Det er helt legitimt, at et projekt ender uden en løsning – det viser blot, at vi har undersøgt sagen grundigt.

**Hvorfor projektorganisering?**

Vi vælger projektorganisering, fordi det:

* Skaber bedre løsninger gennem samarbejde mellem forskellige kompetencer.
* Fremmer læring og vidensdeling på tværs af organisationen.
* Giver medarbejdere og frivillige ansvar og indflydelse, så idéer omsættes til handling.
* Gør os mere fleksible og i stand til at reagere hurtigt på nye muligheder og udfordringer.

Projektarbejdet styrker ikke kun organisationen, men også fællesskabet, fordi vi lærer sammen og tager fælles ansvar for udviklingen.

**Roller og ansvar**

For at sikre gennemsigtighed og kvalitet i projektarbejdet er der etableret en enkel struktur:

* **Bestyrelsen**: Sætter de overordnede rammer, træffer beslutninger om store projekter og sikrer strategisk retning.
* **Projektstyregruppen**: Har overblik over projekter og ansøgninger, prioriterer og igangsætter projekter indenfor de rammer, bestyrelsen har fastlagt.
* **Projektgruppen**: Den udførende enhed, som driver projektet fremad, udarbejder mål, budget og tidsplan samt sikrer fremdrift.
* **Faglig kompetencegruppe**: Tilknyttes efter behov for at kvalificere projekter og bidrage med viden og ekspertise.

Denne struktur gør det muligt at være både hurtig og smidig i opstarten af nye idéer og samtidig have en solid ramme for større projekter, der kræver grundig behandling.

**Processen i korte træk**

1. **Idéindsendelse**: Alle kan indsende en idé via en kort skabelon.
2. **Screening**: Projektstyregruppen vurderer hurtigt, om idéen ligger indenfor strategien.
3. **Kvalificering**: Faglig kompetencegruppe inddrages ved behov.
4. **Beslutning**: Mindre projekter kan igangsættes direkte, mens større projekter sendes til bestyrelsen.
5. **Gennemførelse**: Projektgruppen arbejder med klare mål, tidsplan og budget.
6. **Evaluering**: Undervejs og ved afslutning sikres læring og justering, og resultaterne integreres i organisationen.

**Udvælgelseskriterier**

Alle projekter vurderes på faste kriterier:

* **Strategisk relevans**: Understøtter projektet Parasport Danmarks vision og målsætninger?
* **Bæredygtighed**: Er projektet økonomisk, organisatorisk og socialt holdbart?
* **Effekt**: Hvilken målbar værdi tilfører projektet målgruppen?
* **Ressourcebehov**: Er der realisme i økonomi og tidsplan, samt proportionalitet mellem ressourcer og målsætning?
* **Innovationspotentiale**: Introducerer projektet nye løsninger eller forbedringer?

**Økonomiske rammer**

Projektstyregruppen disponerer i perioden 2025-2027 årligt over 500.000 kr. til igangsættelse af projekter.  
Der kan maksimalt bruges 150.000 kr. på et enkelt projekt.

. Jeg har vedhæftet et dokument med de fire navne og en beskrivelse af, hvorfor de er valgt.

**Projektet ’Springbrættet: Del din projektidé’: Indførelse af projektorganisering i Parasport Danmark**

Selve indførelsen af denne arbejdsform er også et projekt. Vores hensigt er at inddrage så mange medarbejdere som muligt i diverse projekter, så vi får skabt en kultur, hvor projektarbejde er en naturlig del af hverdagen.

Vi starter med et fælles stormøde, hvor idéer samles, og medarbejderne melder sig til projekter. Herefter følges arbejdet op, og vi evaluerer samlet, hvordan projektorganiseringen fungerer i praksis.

**Principper for projektorganiseringen**

* Skal være hurtig og smidig for at understøtte innovation og gode initiativer.
* Skal skabe en effektiv ramme for udvikling og skalering af projekter.
* Skal sikre, at projekter har en tydelig strategisk retning og opbakning.
* Skal være udviklingsparat og turde fejle for at skabe udvikling.

**Evaluering og vidensdeling**

* Alle projekter bør have tydelige milepæle og evalueringspunkter.
* Der gennemføres halvvejs- og slutevalueringer, så erfaringer kan bruges løbende.
* En intern projektbank samler viden og sikrer, at erfaringer deles og kan inspirere nye projekter.